फिल्मों के बॉयकॉट ट्रेंड पर कहा- विवाद मूवी को फ्लॉप नहीं कर सकता
Rajasthan IT Fest 2023 - जवाहर कला केन्द्र में आयोजित '​एक था टाइगर' सेशन में कबीर ने बॉलीवुड बॉयकॉट और पठान कंट्रोवर्सी पर बात की।
राजस्थान आईटी फेस्ट में बॉलीवुड और सोशल मीडिया से जुड़े स्टार्स पहुंच रहे हैं। मंगलवार को आए बॉलीवुड फिल्म डायरेक्टर कबीर खान ने भी अपनी फिल्मों के साथ बदलते बॉलीवुड के माहौल पर चर्चा की।
जवाहर कला केन्द्र में आयोजित '​एक था टाइगर' सेशन में कबीर ने बॉलीवुड बॉयकॉट और पठान कंट्रोवर्सी पर बात की।
इस दौरान उन्होंने बताया कि एक फिल्म ऐसी बनाई थी कि उन्हें तालिबान से धमकी मिलती थी। शूटिंग रोकने के लिए भी बोल दिया गया था।
कबीर खान ने सेशन की शुरुआत पठान फिल्म पर चर्चा से की। उन्होंने कहा- पठान फिल्म बायकॉट ट्रेंड पर हमारी इंडस्ट्री का जवाब है। पठान ने 1300-1400 करोड़ कमाए हैं।
यह जवाब सभी के लिए काफी है। वैसे मैं एक बात सही कह सकता हूं कि कंट्रोवर्सी न तो फिल्म को हिट करती है न ही फ्लॉप कर सकती है। यह सब ऑडियंस पर ही डिपेंड करता है, उन्हें पसंद आई तो चलेगी। नहीं तो कुछ भी कर लो वह चलेगी नहीं।
कबीर खान ने कहा- इससे मिलने वाले अनुभव से मूवी के लिए भी नए आइडिया मिलते हैं। फिल्म बजरंगी भाईजान के लिए चांद नवाब का आइडिया उन्हें यूट्यूब पर एक वीडियो देखकर आया था।
इस मूवी को बनाने की वजह एक छोटी बच्ची थी। इसकी खबर उन्होंने पढ़ी जो अपने इलाज के लिए दिल्ली आई थी। फिल्म का प्लॉट वहीं से लिया गया।
सलमान के बारे में बोले कबीर खान
सलमान खान के साथ काम करने के अपने एक्सपीरियंस को लेकर उन्होंने कहा- सलमान के साथ अब तक तीन मूवी की। जब हमने पहली मूवी साथ की थी उस समय कुछ बहस होती थी, लेकिन वह फिल्म की बेहतरी के लिए ही थे। यही वजह थी कि हमने एक साथ तीन फिल्में की।
फिल्म ट्यूबलाइट के नहीं चलने को लेकर कबीर खान ने कहा- कभी कभी ऐसा होता है कि हम जो बनाना चाहते हैं। वह नहीं बन पाता।
मेरी दूसरी फिल्मों की तुलना में यह फिल्म नहीं चल पाई। बतौर एक्टर सलमान का एक नया रूप इसमें देखने को मिला है। सलमान चाहते थे कि वह अपने अंदाज के अलग किरदार निभाएं।
यही हमने ट्यूबलाइट में किया। हमने इस फिल्म के लिए काफी मेहनत की थी, इसलिए हम दोनों ही काफी निराश हुए थे।
वैसे बजरंगी भाईजान का किरदार भी सलमान के लिए उनकी पर्सनैलिटी से अलग था, ऐसे में ट्यूबलाइट को लेकर ज्यादा सोच रहे थे। हमारे लिए फिल्म की जर्नी इम्पोर्टेंट है। उसका हिट या फ्लॉप होना लाइफ का पार्ट है।
अपनी फिल्म मेकिंग के सफर को बयां करते हुए उन्होंने तालिबान का जिक्र भी किया। उन्होंने बताया- जब तक काबुल एक्सप्रेस की शूटिंग कर रहे थे तो तालिबान की धमकी की वजह से फिल्म की शूटिंग रोकनी पड़ी।
उस दौरान हमें इंटरनेशनल मीडिया तक कवर कर रहा था। यह सब तालिबान की निगाह में था। इसके चलते हमें धमकी भी मिली। एम्बेसी ने हमें शूटिंग रोकने के लिए भी कह दिया था।
83 में कुछ नहीं बदलना चाहूंगा
कबीर ने कहा- जब भी मैं अपनी कोई मूवी देखता हूं तो कहीं ना कहीं लगता था कि फिल्म के सीन में कोई बदलाव कर सकता था। दूसरी तरह से शूट किया जा सकता था।
वहीं, फिल्म 83 एक ऐसी मूवी है। इसमें मैं कुछ बदलना नहीं चाहता। अपने घूमने के शौक को लेकर कबीर खान ने कहा- ट्रैवल करना मेरे लिए बेहद जरूरी है। मेरा मानना है कि इससे इंसान बेहतर होता है।
हम फिल्मी लोग हैं। ​फिल्मों से प्यार करते है। पांच साल में यह आंकड़ा डबल होगा। 10 साल में शायद चौगुना हो जाए। कबीर ने कहा- मैं भी शूटिंग के आखिर तक लिखता रहता हूं, कहानी के एंड पर लास्ट तक काम होता है।
कबीर खान ने कहा- अभी मैं एक सच्ची कहानी पर काम कर रहा हूं। जो अननॉन हीरो पर आधारित है। जहां 83 लीजेंड्स की कहानी थी।
वहीं, अब जो बना रहा हूं, उसे देखने के बाद लोग सोचेंगे इसे हम लोग कैसे नहीं जानते। मई में इसकी शूटिंग शुरू करूंगा। कार्तिक आर्यन इसमें लीड एक्टर हैं। दूसरी कास्ट पर काम चल रहा है।
ये भी पढ़ें
बॉलीवुड एक्ट्रेस ने जयपुर को बताया सेकेंड होम:बोलीं- ओटीटी का रिमोट आपके हाथ; 'योर्स ट्रूली' की स्क्रीनिंग हुई
बॉलीवुड एक्ट्रेस अहाना कुमरा अपनी फिल्म 'योर्स ट्रूली' की स्क्रीनिंग के लिए जयपुर पहुंची। उन्होंने बॉलीवुड की जर्नी शेयर करते हुए बताया कि उनका सबसे बड़ा सपना था कि मुंबई में अपना घर हो। इसके लिए काम करके जो भी रुपए मिलते उसको सेव किया। महंगी गाड़ियां नहीं खरीदीं। पार्टियों में भी नहीं जाती थी। (पूरी खबर पढ़ें)